แฟนเฮชองเหว่ยตบหลินตัน
เจน คอนเฟิร์ม ลีชองเหว่ย ดวล หลินตัน แน่
29 ต.ค. 2565

เจน คอนเฟิร์ม ลีชองเหว่ย ดวล หลินตัน แน่
เจน ปิยะทัต ประธานจัดการแข่งขันแบดมินตันไทย เทิดไท้ องค์ราชัน ยืนยัน ลีชองเหว่ย นักหวดขนไก่มือ 1 โลกชาวมาเลเซีย จะมาโชว์ฝีมือให้คนไทยได้ชมแน่นอน แต่อาจจะเป็นการเล่นก่อนพิธีเปิดงาน
“ผมเดินทางไปยังมาเลเซีย ฮ่องกง รวมถึงสิงคโปร์ เพื่อปรึกษากับหลายฝ่ายในการจัดแข่งขัน จนได้รับข่าวดีเมื่อ โทมัส ลุนด์ เลขาธิการสหพันธ์ฯ ส่งจดหมายมาว่าสหพันธ์ฯ อนุญาตให้ ลีชองเหว่ย ลงเล่นได้ในเกมที่สั้นกว่าปกติ กับ หลินตัน หรือโชว์เทคนิคการเล่นก่อนที่การแข่งขันจริงจะเริ่มขึ้น จึงถือเป็นเรื่องที่น่ายินดีมาก ผมยืนยันว่า ชองเหว่ย จะมาตีที่ประเทศไทยแน่นอน แต่ตอนนี้ต้องขอปรึกษาทีมทนายก่อนว่าจะเป็นในรูปแบบใด เพื่อที่จะไม่ส่งผลกระทบต่อเจ้าตัว โดยอาจจะให้เขาเล่นก่อนงานเริ่มหรือก่อนพิธีเปิด เพราะทางสหพันธ์ฯ ห้ามให้เขาลงเล่นในงานเด็ดขาด เช่น หากงานเริ่มบ่าย 2 โมง อาจให้เขาตีก่อนช่วงบ่ายโมง” เจน ประธานสโมสรแบดมินตันแกรนนูลาร์ กล่าว
ทั้งนี้ สหพันธ์แบดมินตันโลก (บีดับเบิ้ลยูเอฟ) ส่งจดหมายให้สมาคมแบดมินตันแห่งประเทศไทย ห้าม ลีชองเหว่ย นักแบดมินตันมือ 1 ของโลกชาวมาเลเซีย ที่ติดโทษแบนข้อหาโด๊ปยา ลงแข่งขันกับ หลินตัน ตำนานขนไก่ชาวจีน ในการแข่งขันรายการพิเศษ “แบดมินตันไทย เทิดไท้ องค์ราชัน” ณ อินดอร์สเตเดียม หัวหมาก ในวันที่ 5 ธ.ค.นี้ เนื่องจากยังอยู่ในขั้นตอนการเตรียมพิจารณาคดีของสหพันธ์แบดมินตันโลก
นอกจากนี้ เจน ยืนยัน ไม่สนใจลงชิงชัยตำแหน่งนายกสมาคมแบดมินตันแห่งประเทศไทย ที่จะมีการคัดเลือกในวันที่ 3 ธ.ค.นี้ ที่โรงแรมอโนมา เวลา 17.30 น. เพราะยังไม่พร้อมในหลายด้าน เชื่อว่ายังมีอีกหลายคนที่มีฝีมือที่เหมาะสมกับตำแหน่งนี้ “ผมว่าคุณสมบัติของผมยังไม่ครบและเหมาะสม ผมว่าในเมืองไทยยังมีคนที่มีความรู้ความสามารถอีกหลายคนที่จะเข้ามารับตำแหน่งนายก”